इस मूर्ति के मिलने की कहानी भी बड़ी दिलचस्प है। दीदारगंज घाट पर गंगा किनारे अक्सर धोबी एक पत्थर पर कपड़े धोते थे। 18 अक्टूबर 1917 में बाढ़ आने की वजह से गंगा का पानी बहुत बढ़ गया था। एक धोबिन सिर पर कपड़ों का गट्ठर और गोद में बच्चे को लिए हुए वहां पहुंची। उसने बच्चे को पत्थर के एक कोने के ऊपर बिठा दिया और खुद दूसरे कोने पर कपड़े धोने लगी। तभी एक सांप इस मूर्ति की बगल में घुस गया। कहीं बच्चे को सांप ना काट ले ये सोचकर धोबिन ने शोर मचाया। उसे सुनकर सारे लोग इकट्ठा हो गए और सांप को पकड़ने के लिए पत्थर को पलट दिया। जब पत्थर पलटा गया तो सब भौंचक्के रह गए। वो पत्थर यक्षिणी की मूर्ति निकली। तुरंत इसकी जानकारी पुरातत्व विभाग को दी गई और 17 दिसंबर 1917 को ये मूर्ति पटना म्यूजियम लाई गई। आज ये मूर्ति देश-विदेश में अपनी कलात्मक संरचना और सौंदर्य की अनोखी कृति के रूप में जानी जाती है।